28 ຄົນເສຍຊີວິດ ຍ້ອນການໂຈມຕີ ຢູ່ນະຄອນຫຼວງ ອີຣັກ
ເຈົ້າໜ້າທີ່ອີຣັກກ່າວວ່າ ມີ 28 ຄົນເສຍຊີວິດ ແລະ 60 ຄົນບາດເຈັບ ຍ້ອນການໂຈມຕີ ດ້ວຍລະເບີດລົດ ຢູ່ນະຄອນຫຼວງແບກແດດ.
ເຈົ້າໜ້າທີ່ອີຣັກກ່າວວ່າ ການໂຈມຕີດ້ວຍລະເບີດລົດໄດ້ສັງຫານຢ່າງນ້ອຍ 28 ຄົນໃນຄຸ້ມ ທີ່ປະຊາຊົນສ່ວນໃຫຍ່ນັບຖືສາສະໜາອິສລາມນິກາຍຊີໄອທ໌ ໃນນະຄອນຫຼວງອີຣັກ ເຈົ້າໜ້າທີ່ໂຮງໝໍກ່າວວ່າ ນອກນັ້ນແລ້ວຍັງມີບໍ່ຕໍ່າກວ່າ 60 ຄົນໄດ້ຮັບບາດເຈັບຈາກການ ໂຈມຕີ ຊຶ່ງມີຂຶ້ນໃນຕອນເຊົ້າຂອງວັນສຸກມື້ນີ້ຢູ່ທີ່ຄຸ້ມ Zafaraniyah ທາງກໍ້າຕາເວັນອອກ ຂອງນະຄອນຫຼວງແບັກແດັດ ຕຳຫຼວດຫຼາຍໆຄົນກ່າວວ່າ ການໂຈມຕີທີ່ວ່ານີ້ມີຂຶ້ນໃກ້ໆກັບບ່ອນທີີ່ພວກໄວ້ທຸກໄປເຕົ້າ ໂຮມກັນ ໃນພິທີສົ່ງສະການໃຫ້ແກ່ຜູ້ຊາຍຄົນນຶ່ງ ທີ່ໄດ້ເສຍຊີວິດຍ້ອນຄວາມຮຸນແຮງເມື່ອ ນຶ່ງມື້ກ່ອນ ມີຢ່າງນ້ອຍ 17 ຄົນເສຍຊີວິດໃນການໂຈມຕີຢູ່ໃນທົ່ວປະເທດໃນວັນພະຫັດວານນີ້ ຍັງບໍ່ທັນມີກຸ່ມໃດອ້າງເອົາຄວາມຮັບຜິດຊອບໃນການໂຈມຕີດັ່ງກ່າວນີ້ເທື່ອ ມີ 200 ກວ່າຄົນແລ້ວໄດ້ເສຍຊີວິດ ຈາກການໂຈມຕີໃນຮອບເດືອນຜ່ານມາຂະນະທີ່ວິກິດ ການທາງດ້ານການເມືອງ ຍັງດຳເນີນຢູ່ຕໍ່ມາໃນລັດຖະບານສາມັກຄີຊາດ ພາຍໃຕ້ການນຳ ພາຂອງພວກຊີໄອທ໌ ພັກ Iraqiya ຊຶ່ງເປັນກຸ່ມສຳຄັນທີ່ໄດ້ຮັບການໜຸນຫຼັງຈາກພວກຊຸນນີ່ ໄດ້ກ່າວຫານາຍົກ ລັດຖະມົນຕີ Nouri al-Maliki ທີ່ນັບຖືສາສະໜາຊີໄອທ໌ວ່າຜູກຂາດອຳນາດໄວ້ໃນກຳມື ຂອງຊາວຊີໄອທ໌ແຕ່ຝ່າຍດຽວ ພັກ Iraqiya ໄດ້ບອຍຄອດ ບໍ່ຍອມເຂົ້າຮ່ວມໃນຄະນະ ລັດຖະບານຂອງທ່ານ Maliki